**Potenţial**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Ar fi dac-ar fi, dac-ai crede măcar,

Destinul ne scrie c-o slovă de jar,

Pe mine, pe tine, pe noi amândoi

Pe neaua căzută, pe primele foi.

Ar fi, poate este sau poate c-a fost

Poemul în doi un etern adăpost,

O viaţă în versuri compusă târziu

Din perle albastre. Odat-am să-ţi scriu

Memorii ce trec peste gândul finit

Păşind cu speranţă spre alt infinit,

Ar fi dac-ar fi sau abia a-nceput

Povestea în care mereu am crezut.

- Mai este cum este, dar nici n-ai habar

Că viața te-aruncă în joc ca pe-un zar

Din morţi precedente, prin vânturi şi ploi,

Treceam peste timp, renăscând amândoi.

Am fost și suntem doar un singur poem,

Romantic adesea, adesea boem,

Noi aripi pereche aceluiaşi zbor

Îi suntem, iubito. Cu şchioapa măsor

Prezentul rescris de Mercur retrograd

Cu slove gravate pe stele de jad,

Ce crezi, de-am avea un întreg areal,

Am face din vers un concept mondial?

Liliana Trif Ioan Grigoraș